Kleinfontein sê afsondering gaan nie oor rasKleinfontein, ’n gemeenskap buite Pretoria, het Donderdag tydens ŉ debat met die DA-jeug volgehou dat die kriteria vir inwoners nie op ras gebaseer is nie. Jan Groenewald, voorsitter van Kleinfontein se direksie, sê die gemeenskap van Kleinfontein wil bloot net hulle waardes in afsondering uitleef. “Die mense wat vrye toegang tot Kleinfontein het, wat aansoek kan doen, is Afrikaners. Dit is basies mense wat hulle vereenselwig met ons Voortrekker-geskiedenis, die Bloedrivier-verbond en al die historiese feite wat verband hou met ons stryd vir onafhanklikheid vir die Afrikaner-mense,” sê Groenewald. Hy sê die kriteria om in Kleinfontein te woon is “gebaseer op kultuur, taal, tradisie en godsdienstige oortuigings”. Groenewald sê jy kan nie ras gebruik om enigiets te bepaal nie. ŉ Klein groepie DA-jeug ondersteuners het Donderdag voor die ingang van Kleinfontein betoog. Mbali Ntuli, DA-jeugleier, en ŉ paar ander lede is ingenooi om met leiers van Kleinfontein te vergader. Groenewald het dit aan hulle voorgehou dat die grondwet die bestaan van hulle gemeenskap toelaat. Hy sê Afrikaner-selfbeskikking, soos gewaarborg deur artikel 235 van die grondwet, is die hoeksteen waarop die gemeenskap gebou is. “Ons voel dat die gesprek met die DA-jeug en hulle leierskap uiteindelik konstruktief was.” Groenewald sê Kleinfontein is in gesprek met die Tshwane-munisipaliteit rakende dienslewering. “Ons sal daarvan hou om ons eie dienste te lewer, soos wat ons nog altyd doen.” Die gemeenskap se water word verskaf deur natuurlike fonteine en hy koop sy elektrisiteit in grootmaat by Eskom aan. Dannie de Beer, ŉ plaaslike sakeman, sê alle konstruksie en handearbeid in Kleinfontein is of deur inwoners of werkers wat deur die raad goedgekeur is, gedoen. Kleinfontein het sowat 1 000 inwoners en het sy eie laerskool, ouetehuis en wildreservaat. De Beer sê Kleinfontein huisves ryk en arm inwoners. Hy sê mense sal dikwels by die hek opdaag met net ŉ sak klere. Indien hulle kwalifiseer sal ŉ woning in die karavaanpark aan hulle toegeken word en sal hulle in Kleinfontein werk. Ronelle Berrington, ŉ enkelma, sê sy het na Kleinfontein getrek ter wille van haar kinders. “Jou kinders het vryheid van beweging,” het die ma van vier gesê. Gerhard Schutte, ŉ inwoner, sê hy bly al sewe jaar in Kleinfontein en dat hy sy eie besigheid besit. “Ek het op skool bewus geword van Kleinfontein. Dit bestaan al vir 21 jaar. Dit was my begeerte om hier te bly. Dit is hoe ek wil bly. Dit bestaan al vir 21 jaar. Dit was my begeerte om hier te bly. Dit is hoe ek wil bly.” Hy het ontken dat hy rassisties is en sê hy verkies om in die omheinde gemeenskap te bly aangesien sy waardes geprioritiseer word en daar geen ernstige misdaad is nie. Dries Oncke, wat 20 jaar gelede albei sy bene in ŉ treinongeluk verloor het, deel Schutte se sentiment. “Ek bly hier en ek bly uit die moeilikheid.” Carel Boshoff, president van die Orania-beweging, het intussen die DA-jeug genooi om Orania in die Noord-Kaap te besoek. [nggallery id=131]